Sveučilište u Zadru

Odjel za izobrazbu učiteljka i odgojitelja

Odje za informacijske znanosti

Izvješće o terenskoj nastavi *Tragovima glagoljaša s Ugljana i Pašmana*

(20. studenoga 2019. godine)

 Terenska nastava *Tragovima glagoljaša s Ugljana i Pašmana* organizirana je za studente 1. godine Integriranoga učiteljskoga studija iz kolegija *Povijest hrvatskoga književnoga jezika* i *Glagoljica i glagoljski spomenici*, koje vodi izv. prof. dr. sc. Ivica Vigato. S Učiteljskoga studija u terenskoj nastavi sudjelovao je i dr. sc. Ante Delić, voditelj kolegija iz povijesti. Također, u ovoj znanstvenoj ekskurziji ravnopravno su sudjelovali i studenti 2. godine diplomskog studija Odjela za informacijske znanosti koji su odabrali kolegij *Pilot projekt* pod mentorstvom doc. dr. sc. Marijane Tomić. Riječ je o kolegiju u sklopu kojega studenti moraju isplanirati i izvesti manji projekt te o učinjenom napisati izvješće. Studenti Tonči Lučić, Monika Majstorović i Lela Marjanović su odabrali *Pilot projekt* u sklopu projekta *Pisana baština* unutar kojega se digitaliziraju, opisuju, objavljuju i istražuju pisani glagoljski izvori, a njihov je zadatak stazu *Tragovima glagoljaša* popratiti virtualnom izložbom. U tehničkoj izvedbi i organizaciji izložbe pridružila im se i apsolventica diplomskog studija informacijskih znanosti, Marta Valovičić, koja će *Pilot projekt* koordinirati i na temu virtualne izložbe napisati svoj diplomski rad pod mentorstvom doc. dr. sc. Marijane Tomić. Studenti Informacijskih znanosti na put su krenuli oboružani fotoaparatima i drugom opremom, ali i bilježnicama u kojima su putem od studenata Integriranoga učiteljskoga studija prikupljali podatke važne za sadržaj virtualne izložbe. Na taj način pokazana je i snažna interdisciplinarnost i veza između studenata učiteljskog studija i studija informacijskih znanosti. Cilj je produbljivati takve suradnje kako bi one bile prakticirane i u njihovim budućim profesionalnim životima.

Kako bi terenska nastava bila što sveobuhvatljivija, stručnija i znanstvenija, tj. kako bi studenti interdisciplinarnim pristupom stekli što više saznanja o hrvatskoj glagoljaškoj tradiciji, kao znanstveni suradnici na ovoj terenskoj nastavi sudjelovali su dr. sc. Grozdana Franov Živković i dr. sc. Martina Dubolnić Glavan sa *Zavoda za povijesne znanosti HAZU u Zadru* i Danijela Deković, prof., predsjednica *Društva glagoljaša Zadar,* naročito upućena u glagoljsku epigrafiku biogradskog područja.

Autobusom smo po kišnom vremenu iz Zadra krenuli 20. studenog 2019. u 8 sati kako bismo na vrijeme stigli u Biograd na trajekt koji nas je prevezao do Tkona. U autobusu, na putu prema Biogradu prof. Vigato je iznio plan putovanja, a Grozdana Franov Živković govorila je o glagoljskim spomenicima mjesta kroz koja smo prolazili. Nadalje, doktor povijesnih znanosti Ante Delić govorio je o povijesnom kontekstu hrvatskoga glagoljaštva, a profesor Vigato dao je i dijalektološku sliku prostora kroz koje će studenti i nastavnici prolaziti tijekom terenske nastave. Nažalost, došavši na otok Pašman morali smo odustati od posjete utvrdi **Pustograd** te smo tijekom putovanje autobusom kazali ponešto i o ovoj tvrđavi. Naime, zamisao je bila da posjetom tom arheološkom lokalitetu smjestimo hrvatsko glagoljaštvo u povijesne okvire. Pustograd, utvrda na brdu, značajna je ne samo za stanovništvo Tkona ili otoka Pašmana, već i za kopnena mjesta s druge strane kanala u koji su se za vrijeme ratnih sukoba sklanjali u toj utvrdi. Koliko god je jedna seoska zajednica bila samostalna, tj. jezično i kulturološko autohtona, toliko je zbog i gospodarskih, vjerskih i drugih povijesnih razloga stanovništvo međusobno kontaktiralo prožimajući i nadograđujući svoj kulturni identitet.

Naše prvo odredište bilo mjesto **Tkon** i crkva sv. Tome apostola, unutar koje se nalazi nadgrobni glagoljski natpis. Ispred crkve je studentica Mihaela Stanić čitala pripremljeni referat o Tkonskom zborniku, posebno naglašavajući pojam zbornika tj. srednjovjekovne rukopisne knjige različita sadržaja. Studenti i nastavnici su posjetili i *Glagoljašku ulicu* u kojoj su tragali za glagoljskim natpisima na privatnim kućama.

Ubrzo nakon Tkona stigli smo na **Ćokovac,** jedini muški Benediktinski samostan u Hrvatskoj. U samostanskoj crkvi nakon kratkoga predavanja o povijesti i kulturnom značaju samostana, ali i benediktinskoga reda u Hrvatskoj, studentica Petra Vukušić je održala referat o glagoljskom prijepisu Regule sv. Benedikta. Studenti su u lapidariju razgledali glagoljske epigrafske spomenike te ih uspješno i pročitali.

Sljedeće odredište bilo je mjesto **Pašman,** za studente izbornoga kolegija *Glagoljica i glagoljski spomenici* naročito važno jer su za svoju projektnu nastavu izabrali upravo glagoljsku oporuku z Punte Pašmana što je stari naziv za ovo mjesto**.** Nakon što je ispred crkve Rođenja Blažene Djevice Marije studentica Antonela Bačinić održala referat o Pašmanskom brevijaru i njegovu kulturološkom značaju, slijedio je kratak odmor i moguća okrjepa u lokalnom kafe baru.

Ostala mjesta otoka Pašmana nismo mogli posjetiti zbog ograničenog vremena. Na otoku Ugljanu prvo smo posjetili **Kukljicu** kako bi posjetili mjesnu crkvu sv. Pavla i na portalu pročitali glagoljski natpis. Osim epigrafskih spomenika govorilo se i o glagoljskim rukopisima nastalim u Kukljici. Profesor Vigato govorio je o stilu zapisa u matičnim knjigama, a dr. Grozdana Franov Živković o matičnim knjigama kao povijesnim vrelima.

Sljedeće mjesto koje smo posjetili bilo je **Kali**. Tu nas je dočekala predsjednica turističke zajednice Ina Kolega koja nam je odvela do mjesne crkve sv. Lovre. U toj crkvi je Grozdana Franov Živković održala predavanje o bratovštinama zadarskoga područja, posebno se osvrnuvši na Kaljsku bratovštinu *Gospe od Ruzarija* koja ovih dana slavi 400 godina postojanja. Profesorica Marijana Tomić ondje je održala kratko predavanje o digitalizaciji glagoljskih rukopisa i vodenih znakova pronađenih u tim rukopisima, o portalu *Pisana baština* koji je izgrađen i održava se u sklopu projekta *Pisana baština*, a može biti korišten kao vrijedan izvor pri daljnjim istraživanjima glagoljske baštine, i to u znanstvenim istraživanjima i u sklopu nastave i sl. Dodatno, ondje je predstavljen *Pilot projekt*, odnosno ideja virtualne izložbe koja bi pratila fizičku stazu kojom se taj dan prolazilo.

Budući da nam vremenske prilike nisu dozvolile da posjetimo franjevački samostan na otoku Galevcu, boravak u Preku iskoristili smo za ručak u lokalnim restoranima. Nakon odmora i okrjepe put smo nastavili prema **Sutomišćici** gdje smo na pročelju crkve sv. Eufemije pogledali epigrafski spomenik na kojem su zabilježena slova s brojevnim vrijednostima. To je bio povod studentici Nikoleti Bratović da pročita referat o tome kako se glagoljskim slovima obilježavaju brojevi.

Prolazeći kraj Maloga Lukorana sjetili smo se hrvatskoga književnika Petra Preradovića, jer se vjeruje da je upravo u tom mjestu taj znameniti preporoditelj napisao čuvenu pjesmu *Zora puca* *bit će dana* koja je tiskana na naslovnici prvoga broja Zore dalmatinske 1844. godine.

Put nas je dalje vodio prema **Velom Lukoranu**. Prvo smo svratili do stare crkve sv. Lovre na pročelju koje se ispod preslice nalazi epigrafski glagoljski spomenik. Arheologinja dr. sc. Martina Dubolnić Glavan govorila je o gradnji i dogradnji, kao i o zanačaju ove romaničke crkve za povijest umjetnosti. Ispred nove crkve sv. Lovre nalazi se spomenik, poprsje Šimuna Klimantovića, jednoga od najznačajnijeg glagoljaškog pisca hrvatskoga srednjovjekovlja. Upravo na tom mjestu je studentica Martina Šarlija pročitala svoj referat o ovom znamenitom glagoljašu.

Na putu prema mjestu Ugljanu prošli smo kraj crkve sv. Hipolita na čijem pročelju se nalazi novootkriveni glagoljski spomenik pisan kurzivnom glagoljicom. To je bio povod da prof. Vigato kaže nekoliko osnovnih podataka o kurzivnoj glagoljici i po čemu se ta vrsta glagoljske grafije razlikuje od ustavnoga pisma.

Pola sata kasnije nego što smo planirali posjetili smo samostan sv. Jeronima u mjestu **Ugljanu**. Taj samostan je najpoznatiji po tome što je u njemu pokopan Šimun Kožičić Benje, modruški biskup i osnivatelj Riječke tiskare u kojoj se tiskalo šest glagoljskih knjiga. Referat o Šimunu Kožičiću pročitala je studentica Paola Musap u blagovaonici samostana, u kojoj su nas časne sestre Družbe Kćeri Milosrđa počastile čajem i kolačima. Ostalo nam je samo toliko vremena da stignemo na trajekt koji nas je u 18. sati prevezao u Zadar. I to vrijeme smo iskoristili da u autobusu studentica Gabrijela Rubelj pročita svoj uradak o znamenitom glagoljašu Ivanu Berčiću. Brodeći Zadarskim kanalom profesor Ante Delić se zahvalio studentima, profesorima i znanstvenicima na uspješno realiziranoj terenskoj nastavi.

Terenska nastava iako realizirana po kišnom vremenu bila je i edukativna i istraživačka, poticajna za studente, također i za profesore i znanstvenike suradnike. Studentima se naročito svidjela zamisao da se na prostorima djelovanja svećenika glagoljaša (in situ) prozbori o njima i njihovoj ostavštini. I ova terenska nastava pokazala je da je glagoljaška baština zadarskoga kraja izuzetno bogata i da je treba i dalje istraživati.